REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/336-13

24. oktobar 2014. godine

B e o g r a d

ZAPISNIK

12. SEDNICE ODBORAZA OBRAZOVANjE, NAUKU, TEHNOLOŠKI RAZVOJ

I INFORMATIČKO DRUŠTVO, ODRŽANE 23. OKTOBRA 2014. GODINE

Sednica je počela u 15,00 časova.

Sednicom je predsedavala mr Aleksandra Jerkov, predsednica Odbora.

Sednici su prisustvovali članovi Odbora: Milan Knežević, Marko Atlagić, Ljubiša Stojmirović, Vladimir Orlić, Nevenka Milošević, Dijana Vukomanović, Jelisaveta Veljković.

Sednici Odbora nisu prisustvovali sledeći članovi Odbora: Mileta Poskurica, Irena Aleksić, Ljubiša Stojmirović, Nebojša Petrović, Anamarija Viček, Žarko Obradović, Milena Bićanin, Olena Papuga i Riza Halimi.

Sednici Odbora prisustvovali su zamenici članova Odbora: Željko Sušec, Vladeta Kostić, Zoran Jozić, Gordana Topić, Milan Korać i Janko Veselinović.

Pored članova Odbora sednici su prisustvovali i Aleksandar Belić, državni sekretar u Ministarstvu prosvete, nauke i tehnološkog razvoja, Zoran Tubić, pomoćnik ministra prosvete, nauke i tehnološkog razvoja (sektor za finansije), Vesna Vranković, šef Odseka za pripremu programskog budžeta u Ministarstvu prosvete, nauke i tehnološkog razvoja, Mirjana Milojkić, šef Odseka za finansijsko upravljanje projektima i finansijsko materijalne poslove u Ministarstvu prosvete, nauke i tehnološkog razvoja i Miroslav Bunčić, mlađi savetnik u Ministarstvu finansija.

Na predlog predsednice Odbora, usvojen je sledeći:

D n e v n i r e d

1. Razmatranje Predloga zakona o izmenama i dopunama Zakona o budžetu Republike Srbije za 2014. godinu – Razdeo 24 Ministarstvo prosvete, nauke i tehnološkog razvoja;

2. Razno.

Pre prelaska na utvrđivanje dnevnog reda, članovi Odbora su većinom glasova usvojili zapisnik 10. i 11. sednice Odbora

Zapisnik devete sednice usvojen je sa primedbom Vladimira Orlića, da se poslednja rečenica u zapisniku te sednice, na 2. strani, preformuliše tako da glasi:“ **Nakon ovih diskusija, predstavnici sindikata u prosveti napustili su sednicu u 14,00 časova“.**

Prva tačka dnevnog reda – **Predloga zakona o izmenama i dopunama Zakona o budžetu Republike Srbije za 2014. godinu – Razdeo 24 Ministarstvo prosvete, nauke i tehnološkog razvoja**

U okviru prve tačke dnevnog reda, Miroslav Bunčić, mlađi savetnik u Ministarstvu finansija, rekao je da je Predlog zakona o izmenama i dopunama Zakona o budžetu Republike Srbije za 2014. godinu urađen na osnovu mera fiskalne konsolidacije, da su pored toga uzete u obzir projekcije ostvarenja izvršenja rashoda do kraja 2014. godine kao i predlozi budžetskih korisnika za preraspodelu odobrenih sredstava originalnim budžetom za 2014. godinu. Takođe, prilikom izrade Predloga zakona o izmenama i dopunama Zakona o budžetu Republike Srbije za 2014. godinu uzeti su u obzir i teško stanje u javnim finansijama Republike Srbije, velike štete koje su izazvane usled poplava koje su zadesile dobar deo teritorije Republike Srbije, pad društvenog proizvoda u odnosu na onaj koji je bio projektovan, neplanirani troškovi izazvani usled izborne kampanje i troškovi sudskih sporova. Istakao je, da su najveće uštede učinjene u delu plata i penzija. Na kraju izlaganja zahvalio se Ministarstvu prosvete, nauke i tehnološkog razvoja na konstruktivnoj saradnji i zaključio da je Predlog zakona o izmenama i dopunama Zakona o budžetu Republike Srbije za 2014. godinu proizvod svih želja i mogućnosti.

Aleksandar Belić, državni sekretar u Ministarstvu prosvete, nauke i tehnološkog razvoja, rekao je da predstavnici Ministarstva izražavaju žaljenje zbog smanjenja plata prosvetnih radnika, ali da s druge strane razumeju situaciju u javnim finansijama Republike Srbije i da zbog toga imaju realne pretenzije kad je u pitanju raspodela sredstava koja im pripadaju. Ono što je važno jeste da i pored smanjenja sredstava, osnovne delatnosti Ministarstva neće biti ugrožene. Pored toga, istakao je nekoliko primedbi koje su na nivou tehničke redakcije, a odnose se na: 1) funkciju 140., razdeo 24., ekonomska klasifikacija 451., – subvencije javnim nefinansijskim preduzećima i organizacijama čija sredstva su predviđena da se raspodeljuju na osnovu akta Vlade, što je u redu, međutim, ova sredstva su već raspodeljena i predložio je da se Vlada neopterećuje donošenjem još jednog akta; 2) posle originalnog smanjenja sredstava sa aproprijacije koja se odnosi na Ministarstvo prosvete, nauke i tehnološkog razvoja, predstavnici ministarstva imali su jedan zahtev prema Ministarstvu finansija u vezi sa učeničkim stipendijama koji je usvojen, ali je u Predlogu zakona o izmenama i dopunama Zakona o budžetu Republike Srbije za 2014. godinu došlo do tehničke omaške u ciframa od četiri miliona dinara (4 000 000).

Na kraju izlaganja pohvalio je saradnju između dva ministarstva koja je bila, kako je rekao, na zadovoljavajućem nivou.

Nakon diskusije u kojoj su učestvovali Miroslav Bunčić, mlađi savetnik u Ministarstvu finansija i Aleksandar Belić, državni sekretar u Ministarstvu prosvete, nauke i tehnološkog razvoja, dogovoreno je da predstavnici dva ministarstva pronađu rešenje za iznete primedbe.

Janko Veselinović je izrazio čuđenje što se predstavnici dva ministarstva međusobno zahvaljuju jedan drugome s obzirom da su plate prosvetnih radnika smanjene i to, kako je rečeno između ostalog, zbog neplaniranih troškova izborne kampanje. Prema njegovim rečima, krivac za loš položaj prosvetnih radnika je Vlada koja je pokazala da je nesposobna.

Aleksandar Belić, državni sekretar u Ministarstvu prosvete, nauke i tehnološkog razvoja je odgovorio da je on izrazio žaljenje zbog smanjenja plata prosvetnih radnika, ali da zbog teške situacije u javnim finansijama predstavnici ministarstva imaju realne pretenzije kada je u pitanju raspodela sredstava koja im pripadaju, ponovo se zahvalivši Ministarstvu finansija na korektnoj saradnji.

Marko Atlagić je istakao da podržava Predlog zakona o izmenama i dopunama Zakona o budžetu Republike Srbije za 2014. godinu, kao i da se ne slaže sa konstatacijom da je Vlada nesposobna iz razloga što je smanjenje plata prosvetnih radnika proizvod sveukupno teške ekonomske situacije u zemlji, stvarane godinama unazad. Takođe, podržao je saradnju dva ministarstva koja je ostvarena prilikom izrade Predloga Zakona o budžetu Republike Srbije za 2014. godinu.

Vladimir Orlić je istakao da podržava Predlog zakona i istakao da je neplanirane troškove izborne kampanje i velike štete koje su izazvane usled posledica poplava, razumeo kao jedan od generalnih (opštih) razloga za izradu ovog predloga.

Zoran Jozić je takođe podržaao Predlog zakona i naveo da veruje Vladi i predsedniku Vlade Republike Srbije. Zasmetala mu je konstatacija da je Vlada nesposobna jer su, prema njegovom mišljenju, rešenja u Predlogu zakona iznuđena teškom situacijom u javnim finansijama koja je proizvod prethodnih vlada . Kao prosvetnom radniku teško mu pada činjenica da će prosvetnim radnicima biti smanjene plate, ali je to nažalost realnost. Uprkos svemu, nada se da će njihov položaj vrlo brzo biti poboljšan.

Nakon glasanja, Odbor je većinom glasova odlučio da predloži Odboru za finansije, republički budžet i kontrolu trošenja javnih sredstava da prihvati Predlog zakona o izmenama i dopunama Zakona o budžetskom sistemu za 2014. godinu – Razde 24, Ministarstvo prosvete, nauke i tehnološkog razvoja.

Za izvestioca Odbora na sednici Odbora za finansije, republički budžet i kontrolu trošenja javnih sredstava određen je dr Vladimir Orlić.

**Druga tačka dnevnog reda – Razno**

U okviru druge tačke dnevnog reda nije bilo diskusije.

Sednica je završena u 15,35 časova.

SEKRETAR PREDSEDNICA

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Dragomir Petković mr Aleksandra Jerkov